
PRODUKTRESUMÉ

for

Latanoprost "Sandoz", øjendråber, opløsning i enkeltdosisbeholder


0.	D.SP.NR.
26406

1.	LÆGEMIDLETS NAVN
Latanoprost "Sandoz"

2.	KVALITATIV OG KVANTITATIV SAMMENSÆTNING
1 ml øjendråber, opløsning indeholder 50 mikrogram latanoprost. 
En enkeltdosisbeholder med 0,2 ml øjendråber, opløsning indeholder 10 mikrogram latanoprost. 
Hver dråbe indeholder ca. 1,5 mikrogram latanoprost.

Hjælpestof, som behandleren skal være opmærksom på
Hver ml indeholder 7,0 mg borsyre, hvilket svarer til 0,21 mg borsyre pr. dråbe.

Hver ml indeholder 0,02 mg polysorbat 80.

Alle hjælpestoffer er anført under pkt. 6.1.

3.	LÆGEMIDDELFORM
Øjendråber, opløsning i enkeltdosisbeholder

Klar, farveløs opløsning.
Osmolalitet: 250 - 308 mOsmol/kg.
Opløsningens pH-værdi: 5,5 - 6,5.


4.	KLINISKE OPLYSNINGER

4.1	Terapeutiske indikationer
Reduktion af forhøjet intraokulært tryk (IOP) hos voksne (inklusive ældre) patienter med åbenvinkel glaukom og okulær hypertension.

Reduktion af forhøjet intraokulært tryk hos pædiatriske patienter med forhøjet intraokulært tryk og pædiatrisk glaukom.

4.2	Dosering og administration

Dosering

Anbefalet dosis til voksne (inklusive ældre)
Den anbefalede behandling er én øjendråbe i det/de berørte øje/øjne én gang dagligt. Der opnås den optimale effekt, hvis Latanoprost "Sandoz" administreres om aftenen.

Latanoprost "Sandoz" må ikke doseres mere end én gang dagligt, da det har vist sig, at hyppigere administration mindsker den effekt, der bevirker en sænkning af det intraokulære tryk.

Hvis en dosis springes over, skal behandlingen fortsættes næste dag på det sædvanlige tidspunkt.

Pædiatrisk population
Latanoprost "Sandoz" øjendråber kan anvendes hos pædiatriske patienter med samme dosering som hos voksne. Der foreligger ingen data vedrørende præmature børn (gestationsalder under 36 uger). Der er meget begrænsede data vedrørende aldersgruppen < 1 år (4 patienter) (se pkt. 5.1).

Administration
Okulær anvendelse.

Ligesom med andre øjendråber anbefales det at sammenpresse tåresækken ved den mediale øjenkrog (punktlig okklusion) i et minut for at mindske muligheden for systemisk absorption. Dette bør gøres umiddelbart efter inddrypningen af hver øjendråbe.

Kontaktlinser bør fjernes inden der dryppes med øjendråberne og kan genindsættes 15 minutter efter drypning.

Hvis der anvendes mere end et topikalt øjenmiddel, bør lægemidlerne administreres med mindst 5 minutters mellemrum.

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1.

4.4	Særlige advarsler og forsigtighedsregler vedrørende brugen

Ændringer i irispigmentering
Latanoprost kan gradvist ændre øjenfarven ved at øge mængden af brunt pigment i iris. Før behandling indledes, bør patienten oplyses om muligheden for permanent ændring af øjenfarven. Unilateral behandling kan resultere i permanent heterochromi.

Ændringen i øjenfarven er overvejende set hos patienter med blandet farvning af iris, fx. blå-brun, grå-brun, gul-brun og grøn-brun. I studier med latanoprost ses ændringen sædvanligvis i de første 8 måneder af behandlingen, sjældent ved behandlingen igennem to og tre år og er ikke set efter fjerde behandlingsår. Hastigheden hvormed irispigmenteringen sker aftager med tiden og er stabil efter 5 år. Effekten på øget irispigmentering er ikke evalueret efter mere end 5 års behandling. I et åbent 5-års sikkerhedsstudie med latanoprost udviklede 33 % af patienterne irispigmentering (se pkt. 4.8) Farveændringen af iris er i størstedelen af tilfældene svag, og ofte kan den ikke ses klinisk. Hyppigheden hos patienter med blandet farvning af iris ligger mellem 7 % og 85% med den største hyppighed ved gul-brun iris. Hos patienter med homogene blå øjne er der ikke set ændringer, og hos patienter med homogene grå, grønne eller brune øjne er ændringen kun sjældent set.

I et langvarigt pædiatrisk observationsstudie, der evaluerede ændringer i hyperpigmentering i øjet blandt patienter med pædiatrisk glaukom, blev der observeret mørkfarvning af irisfarven og lokal irispigmentering i lidt større grad hos patienter i gruppen, som blev eksponeret for latanoprost, sammenlignet med gruppen, der ikke blev eksponeret (se pkt. 5.1).

Farveændringen skyldes øget melaninindhold i stroma melanocytterne i iris, og ikke en stigning i antallet af melanocytter. Den brune pigmentering breder sig typisk koncentrisk omkring pupillen mod periferien af det behandlede øje, men hele iris eller dele af denne kan blive mere brunlig. Der er ikke iagttaget yderligere stigning af brunt pigment i iris efter seponering af behandlingen. I de kliniske afprøvninger har den indtil nu ikke været forbundet med symptomer eller patologiske ændringer.

Hverken naevi eller pletter på iris er blevet påvirket af behandling. Akkumulation af pigment i trabekelværket eller andetsteds i forkammeret er ikke iagttaget i kliniske afprøvninger.
Øget irispigmentering har efter 5 års klinisk erfaring ikke vist sig at have negative kliniske følger, og behandling med latanopost kan fortsætte selv om der opstår irispigmentering. Patienterne bør dog undersøges regelmæssigt, og hvis den kliniske situation berettiger det, kan latanopostbehandlingen seponeres.

Glaukom
Der er begrænset klinisk erfaring med latanopost ved kronisk lukketvinkel glaukom, åbenvinkel glaukom hos pseudophakiske patienter og ved pigmentglaukom. Der er ingen erfaring med latanopost ved inflammatorisk og neovaskulært glaucom, eller inflammatoriske øjenlidelser. Latanopost har ingen eller kun ringe virkning på pupillen, men der er ingen erfaring ved akutte anfald af lukket vinkel glaukom. Det anbefales derfor, at latanopost bruges med forsigtighed ved disse tilstande, indtil mere erfaring er opnået.

Der er begrænsede forsøgsdata ved brug af latanopost i den peri-operative periode ved katarakt kirurgi. Latanopost bør anvendes med forsigtighed til disse patienter.

Herpetisk keratitis
Latanopost bør anvendes med forsigtighed til patienter med herpetisk keratitis i anamnesen og bør undgås i tilfælde af aktiv herpes simplex keratitis. Latanopost bør desuden undgås til patienter med tidligere tilbagevendende herpetisk keratitis specifikt forbundet med prostaglandinanaloger.

Makulaødem
Der er rapporteret makulaødem (se pkt. 4.8) især hos aphakiske patienter, pseudophakiske patienter med iturevet bageste linsekapsel eller med forkammerlinser, samt til patienter med erkendt risiko for cystoidt maculaødem (så som diabetes retinopati og retinalvene okklusion). Latanopost bør anvendes med forsigtighed til aphakiske patienter, til pseudophagiske patienter med iturevet linsekapsel eller forkammerlinse, samt til patienter med erkendt risiko for cystoidt maculaødem.

Hos patienter med kendte risikofaktorer, der disponerer for iritis/uveitis kan Latanoprost "Sandoz" anvendes med forsigtighed, se også pkt. 4.8. 

Der er begrænset erfaring med patienter med astma, men der er efter markedsføring rapporteret tilfælde af forværring af astma og/eller dyspnø. Astmapatienter bør derfor behandles med forsigtighed indtil der er opnået tilstrækkelig erfaring, se også pkt. 4.8.

Effekten af Latanoprost "Sandoz" er ikke undersøgt hos patienter med nedsat leverfunktion.

Virkninger på øjenlåg og øjenvipper
Der er set periorbital misfarvning af huden, hvor hovedparten af tilfældene stammer fra japanske patienter. Den hidtidige erfaring viser, at periorbital misfarvning af huden ikke er permanent og har i nogle tilfælde været reversibel ved fortsat behandling med latanoprost.
Latanoprost kan gradvis ændre øjenvipper og vellushår ved det behandlede øje og dets omgivelser. Disse ændringer omfatter øget længde, tykkelse og pigmentering, øget antal øjenvipper eller hår og øjenvipper, som vokser i forkert retning. Ændringer i øjenvipper forsvinder efter ophør af behandling.

Hjælpestoffer
Dette lægemiddelindeholder borsyre og polysorbater.

Hver ml indeholder 7,0 mg borsyre, hvilket svarer til 0,21 mg borsyre pr. dråbe.

Polysorbater kan forårsage allergiske reaktioner.

Pædiatrisk population
Effekt- og sikkerhedsdata i aldersgruppen < 1 år er meget begrænsede (se pkt. 5.1). Der er ingen tilgængelige data for anvendelse til præmature børn (gestationsalder mindre end 36 uger).

Hos børn i alderen 0 til < 3 år, som primært lider af primær kongenit glaukom (PCG), er operation (f.eks. trabekulotomi/goniotomi) stadig førstevalgsbehandling.

4.5	Interaktion med andre lægemidler og andre former for interaktion
Definitive data vedrørende lægemiddelinteraktion er ikke tilgængelige.

Der er rapporteret paradoksale stigninger i IOP efter samtidig brug af to prostaglandinanaloger. Det anbefales derfor ikke at bruge to eller flere prostaglandiner, prostaglandinanaloger eller prostaglandinderivater samtidigt.

Pædiatrisk population
Interaktionsforsøg er kun udført hos voksne.



4.6	Fertilitet, graviditet og amning

Graviditet
Der er begrænsede data fra anvendelse af latanoprost hos gravide kvinder. Dyreforsøg har vist reproduktionstoksicitet ved systemisk toksiske doser (se afsnit 5.3). 
Som en forsigtighedsforanstaltning bør anvendelse af Latanoprost "Sandoz" undgås under graviditet.

Amning
Det er ukendt, om latanoprost eller dets metabolitter udskilles i human mælk. En risiko for det ammede barn kan ikke udelukkes.
Der skal træffes beslutning om, hvorvidt amning skal ophøre, eller behandling med Latanoprost "Sandoz" skal seponeres under hensyntagen til fordelene ved amning for barnet og fordelene ved behandling for kvinden.

Fertilitet
Dyrestudier med latanoprost har ikke vist påvirkning af fertilitet hos hverken mænd eller kvinder (se pkt. 5.3).

4.7	Virkning på evnen til at føre motorkøretøj og betjene maskiner
Ikke mærkning.
Latanoprost "Sandoz" kan i mindre grad påvirke evnen til at føre motorkøretøj og betjene maskiner. Som ved andre øjenpræparater kan inddrypning af øjendråber forårsage forbigående sløring af synet. Patienten bør ikke færdes i trafikken eller betjene maskiner før synet atter er normalt.

4.8	Bivirkninger

a. Resumé af sikkerhedsprofilen
Størstedelen af  latanoprosts bivirkninger er relateret til øjnene. Okulære bivirkninger, bortset fra irispigmentering, er generelt forbigående og opstår i forbindelse med dosering.

Latanoprost "Sandoz" kan medføre let øjenirritation i de første to til tre dages behandling. Let konjunktival hyperæmi er rapporteret hos cirka 10 % af patienterne, og moderat hyperæmi hos cirka 1 % under langtidsbehandling.

Der er rapporteret tilfælde af makulært ødem, primært hos afakiske patienter, hos pseudophakiske patienter med iturevet bageste linsekapsel eller med forkammerlinser, samt hos patienter med kendte risikofaktorer for cystoidt makulaødem, se også punkt 4.4.

Øjenpræparater med latanoprost kan forårsage farveændringer i iris (øget mængde brunt pigment i iris), primært hos patienter med blandede irisfarver. I et åbent 5-årigt sikkerhedsforsøg med latanoprost udviklede 33 % af patienterne irispigmentering, se også punkt 4.4.

Der er rapporteret sjældne tilfælde af iritis/uveitis. Hos langt de fleste af disse patienter forelå der samtidigt prædisponerende faktorer for udvikling af iritis/uveitis.

Astma, forværring af astma, akutte astmaanfald og dyspnø er rapporteret. Erfaringen hos patienter med astma er begrænset, men latanoprost har hverken vist påvirkning af lungefunktionen i mindre studier hos steroidbehandlede patienter med moderat svær astma eller påvirkning af lungefunktion, luftvejsreaktivitet eller beta2-følsomhed hos astmapatienter, der ikke var i steroidbehandling.

b. Bivirkningstabel

Bivirkningerne er anført efter hyppighed som følger: 
Meget almindelig (≥1/10)
Almindelig (≥1/100 til <1/10)
Ikke almindelig (≥1/1.000 til <1/100)
Sjælden (≥1/10.000 til <1/1.000)
Meget sjælden (<1/10.000)
Ikke kendt (kan ikke estimeres ud fra forhåndenværende data)

	Systemorganklasse
	Hyppighedsklassificering

	Infektioner og parasitære sygdomme
	Sjælden:
	Herpetisk keratitis*§

	Nervesystemet
	Ikke almindelig:
	Hovedpine*, svimmelhed*

	Øjne
	Meget almindelig:

	Irishyperpigmentering, let til moderat konjunktival hyperæmi, øjenirritation (brændende fornemmelse, kløe, svie og fornemmelse af fremmedlegeme), ændring af øjenvipper og vellushår på øjenlågene (øget længde, tykkelse, pigmentering og antal af øjenvipper)

	
	Almindelig:

	Punktformet keratitis, oftest uden symptomer, blefaritis, øjensmerter, fotofobi, konjunktivitis*

	
	Ikke almindelig:
	Øjenlågsødem, tørre øjne, keratitis*, sløret syn, makulaødem, herunder cystoidt makulært ødem*, uveitis*

	
	Sjælden:

	Iritis*, corneaødem*, cornealerosion, periorbitalt ødem, trichiasis*, distichiasis, iriscyste*§, lokaliseret hudreaktion på øjenlågene, mørkfarvning af øjenlågenes palpebrale hud, pseudopemfigoid i den okulære konjunktiva*§

	
	Meget sjælden:

	Periorbitale og palpebrale ændringer med resulterende fordybning af øjenlågsfuren

	Hjerte

	Ikke almindelig:
	Angina, palpitationer* 

	
	Meget sjælden:

	Ustabil angina

	Luftveje, thorax og mediastinum 
	Ikke almindelig: 
	Astma*, dyspnø*

	
	Sjælden:
	Forværring af astma

	Mave-tarm-kanalen
	Ikke almindelig: 
	Kvalme*, opkastning*

	Hud og subkutane væv
	Ikke almindelig:
	Udslæt 

	
	Sjælden:

	Pruritus

	Knogler, led, muskler og bindevæv
	Ikke almindelig:
	Myalgi*, arthralgi*

	Almene symptomer og reaktioner på administrationsstedet
	Ikke almindelig:
	Brystsmerter*



* Bivirkning set efter markedsføring
§ Frekvens for disse bivirkninger fundet vha. ”The Rule of 3”.

c. Beskrivelse af udvalgte bivirkninger 
Der foreligger ingen oplysninger.

d. Pædiatrisk population
I to kortvarige kliniske forsøg (≤ 12 uger) med i alt 93 pædiatriske patienter (henholdsvis 25 og 68) var sikkerhedsprofilen tilsvarende den, der blev set hos voksne, og der blev ikke observeret nye bivirkninger. Korttidssikkerhedsprofilerne i de pædiatriske undergrupper var ligeledes ens (se pkt. 5.1). Bivirkninger, der blev observeret hyppigere hos pædiatriske patienter end hos voksne, omfatter: nasofaryngitis og pyreksi.

I et langvarigt pædiatrisk observationsstudie med 115 patienter var sikkerhedsprofilen i overensstemmelse med den, der blev rapporteret i tidligere pædiatriske studier, og der blev ikke observeret nye bivirkninger (se pkt. 5.1).

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Bortset fra øjenirritation og konjunktival hyperæmi er der ingen andre okulære bivirkninger kendt ved overdosering af latanoprost.

Hvis latanoprost indtages ved et uheld, kan følgende information være nyttig: 
Mere end 90 % metaboliseres ved first pass gennem leveren. Intravenøs infusion af 3 mikrogram/kg til raske forsøgspersoner gav gennemsnitlige plasmakoncentrationer, der var 200 gange højere end under klinisk behandling, og medførte ingen symptomer, mens doser på 5,5–10 mikrogram/kg forårsagede kvalme, mavesmerter, svimmelhed, træthed, hedeture og svedtendens. Hos aber er latanoprost administreret intravenøst i doser på op til 500 mikrogram/kg uden væsentlige effekter på det kardiovaskulære system.

Intravenøs administration af latanoprost hos aber har været forbundet med forbigående bronkokonstriktion. Hos patienter med moderat bronkialastma blev der imidlertid ikke induceret bronkokonstriktion ved topikal okulær administration af latanoprost i en dosis svarende til syvdobbelt af den kliniske dosis af latanoprost.

Skulle det ske overdosering af latanoprost, bør behandlingen være symptomatisk.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Oftalmologika, antiglaukommidler og miotika, prostaglandinanaloger, ATC-kode: S01EE01.

Virkningsmekanisme
Det aktive stof latanoprost, en analog af prostaglandin F2α, er en selektiv prostanoid-FP-receptoragonist, som reducerer det intraokulære tryk (IOP) ved at øge afløbet af kammervandet. Reduktionen af IOP hos mennesker indtræder cirka tre til fire timer efter administration, og den maksimale virkning opnås efter otte til tolv timer. Trykreduktion opretholdes i mindst 24 timer.

Studier på dyr og mennesker tyder på, at hovedvirkningsmekanismen er øget uveoscleralt afløb, selvom en vis reduktion i afløbsmodstand er blevet rapporteret hos mennesker.

Farmakodynamisk virkning
Centrale afprøvninger har vist, at latanoprost er effektiv som monoterapi. Der er endvidere udført kliniske forsøg med kombinationsbehandling. Disse omfatter forsøg som viser, at latanoprost er effektiv i kombination med beta-adrenerge antagonister (timolol). Korttidsstudier (1 eller 2 uger) tyder på, at latanoprosts virkning er additiv ved kombination med adrenerge agonister (dipivalyl epinephrin), orale carboanhydrase hæmmere (acetazolamid) og i hvert fald delvis additiv med cholinerge agonister (pilocarpin).

Klinisk virkning og sikkerhed
Kliniske afprøvninger har vist, at latanoprost ikke har signifikant virkning på produktionen af kammervand. Latanoprost har ikke vist sig at have nogen virkning på blod-kammervands-barrieren.

Latanoprost har ingen eller kun ubetydelig virkning på den intraokulære blodcirkulation, når det anvendes i kliniske doser på aber. Mild til moderat konjunktival eller episcleral hyperæmi kan imidlertid opstå under topikal behandling.

Kronisk latanoprostbehandling af abeøjne, der har gennemgået extrakapsulær linse ekstraktion, påvirkede ikke blodkarrene i retina. Dette blev påvist ved fluorescein angiografi.

Latanoprost har ikke induceret fluorescein lækage i det bageste kammer i pseudophakiske humane øjne efter kortidsbehandling.

Latanoprost i kliniske doser har ikke nogen signifikant farmakologisk virkning på det kardiovaskulære system eller respirationssystemet.

Pædiatrisk population
Effekten af latanoprost hos pædiatriske patienter ≤ 18 år blev vist i et 12-ugers, dobbeltblindet klinisk forsøg, hvor latanoprost blev sammenlignet med timolol hos 107 patienter diagnosticeret med okulær hypertension og pædiatrisk glaukom. For nyfødte skulle gestationsalderen være mindst 36 uger. Patienterne fik enten latanoprost 50 mikrogram/ml 1 gang dagligt eller timolol 5 mg/ml (eller valgfrit 2,5 mg/ml for patienter yngre end 3 år) to gange dagligt. Det primære effektendepunkt var den gennemsnitlige reduktion i IOP fra baseline ved uge 12 af undersøgelsen. Den gennemsnitlige reduktion i IOP i latanoprost- og timolol-grupperne var ens. I alle de undersøgte aldersgrupper (0 - <3 år, 3 - <12 år og 12 - 18 år) var den gennemsnitlige reduktion i IOP ved uge 12 i latanoprost- gruppen den samme som i timolol-gruppen. Imidlertid var effektdata for aldersgruppen 0 - <3 år kun baseret på 13 patienter for latanoprost og ingen relvant effekt blev set hos de 4 patienter, som udgjorde aldersgruppen 0- <1 år. Der findes ingen data for præmature børn (gestationsalder under 36 uge). 

Reduktion i IOP hos patienter i undergruppen med PCG var ens i latanoprost- og timolol-gruppen. Ikke-PCG-undergruppen (f.eks. juvenil åbenvinklet glaukom og afakisk glaukom) viste lignende resultater som PCG-undergruppen.

Der blev set effekt på IOP efter den første uge af behandlingen, og effekten blev opretholdt gennem hele den 12 uger lange forsøgsperiode, som hos voksne, se tabellen.

	Tabel: Reduktion i IOP (mmHg) ved uge 12 samt behandlings undergrupper og baseline-diagnose

	
	Latanoprost 
N=53
	Timolol 
N=54

	Baseline, gennemsnit (SE)
	27.3 (0.75)
	27.8 (0.84)

	Gennemsnitlig ændring fra baseline ved uge 12† (SE) 
	-7.18 (0.81)
	-5.72 (0.81)

	p-værdi vs. timolol 
	0.2056

	
	PCG
N=28
	Non-PCG
N=25
	PCG
N=26
	Non-PCG
N=28

	Baseline, gennemsnit (SE)
	26.5 (0.72)
	28.2 (1.37)
	26.3 (0.95)
	29.1 (1.33)

	Gennemsnitlig ændring fra baseline ved uge 12† (SE) 
	-5.90 (0.98)
	-8.66 (1.25)
	-5.34 (1.02)
	-6.02 (1.18)

	p-værdi vs. timolol 
	0.6957
	0.1317
	
	


SE: standardfejl
† Justeret estimat baseret på kovarians-analyse (ANCOVA) modellen.

To ikke-interventionelle langvarige sikkerhedsstudier efter tilladelse til markedsføring (PASS) blev designet til at beskrive hyppighedsraten for ændringer af hyperpigmentering i øjet i en periode på over 10 år med opfølgning ved at kombinere data, der blev indsamlet gennem studiets 3 år, og det forlængede opfølgningsstudie med en varighed på 7 år blandt pædiatriske patienter med glaukom eller forhøjet IOP. I alt 115 patienter blev overført fra moderstudiet og var en del af det fulde analysesæt (FAS). Kvalificerede patienter (< 18 år) til studiet blev kategoriseret i 3 grupper: 76 patienter i latanoprost-gruppen (kontinuerligt behandlet med latanoprost i ≥ 1 måned), 1 patient i ikke-latanoprost prostaglandinanaloger (PFA)-gruppen (kontinuerligt behandlet med ikke-latanoprost PGA i ≥ 1 måned) og 38 i gruppen, der ikke blev eksponeret for PGA (ikke behandlet kontinuerligt med PGA i ≥ 1 måned). Studieresultatet indikerede, at ændringer i hyperpigmentering i øjet kun blev observeret hos et lille antal patienter i begge behandlingsgrupper, med større hyppighed i gruppen, der blev eksponeret for latanoprost, end i gruppen, der ikke blev eksponeret for PGA. Hyppighederne af hyperpigmentering af øjenvipperne var 4,5 % vs. 0 %, og hyppighederne af irishyperpigmentering var 6,0 % vs. 3,0 % i henholdsvis gruppen, der blev eksponeret for latanaprost, og gruppen, der ikke blev eksponeret for PGA. Hyppighedsraterne (pr. 100 patientår) for ændringer i hyperpigmentering i øjet var lav og sammenlignelig i begge behandlingsgrupper: forlængelse af øjenvipper 2,53 versus 3,35, irishyperpigmentering 0,92 versus 0,42 og hyperpigmentering af øjenvipperne 0,69 versus ingen.

Ingen alvorlige bivirkninger blev anset for at være relateret til studiebehandlingen. Størstedelen af de indberettede behandlingsrelevante bivirkninger var i systemorganklassen øjne, som for det meste var milde og hyppigere indberettet i gruppen, der blev eksponeret for latanoprost, end i gruppen, der ikke blev eksponeret for PGA. Der blev ikke set nogen klinisk signifikante sikkerhedsproblemer eller nye sikkerhedsproblemer/forskellige hyppigheder af bivirkninger sammenlignet med den eksisterende sikkerhedsprofil. Samlet set er de observerede hyppigheder af sikkerhedsendepunkter i dette studie sammenlignelige med hyppighederne af bivirkninger, som er blevet rapporteret i tidligere pædiatriske studier.

5.2	Farmakokinetiske egenskaber
Latanoprost (mw 432,58) er et isopropylester prodrug, som i sig selv er inaktivt, men som efter hydrolyse til latanoprost-syre bliver biologisk aktiv.

Absorption
Prodrug absorberes godt gennem cornea, og alt stof, der passerer over i kammervandet, hydrolyseres ved passagen gennem cornea.
Biotilgængeligheden af syreformen af latanoprost er omkring 45 % efter topikal administration.

Fordeling
Fordelingsvolumen hos mennesker er 0,16 ± 0,02 l/kg, og clearance er 0,40 ± 0,04 l/time/kg.
Studier hos mennesker tyder på, at maksimal koncentration i kammervandet opnås ca. 2 timer efter topikal administration. Efter topikal applikation hos aber fordeles latanoprost primært i det forreste kammer, conjunctiva og øjenlågene. Kun ubetydelige mængder af lægemidlet når det posteriore segment.

Biotransformation og elimination
Der sker praktisk taget ingen metabolisme af latanoprost-syre i øjet. Hovedmetabolismen finder sted i leveren. Plasmahalveringstiden er 17 minutter hos mennesker. Hovedmetabolitterne, 1,2-dinor og 1,2,3,4‑tetranormetabolitterne udviser ingen eller kun svag biologisk aktivitet i dyrestudier og udskilles primært i urinen.

Pædiatrisk population
Plasmakoncentration af latanoprost-syre blev undersøgt i et åbent farmakokinetisk forsøg med 22 voksne og 25 pædiatriske patienter (fra nyfødt til < 18 år) med okulær hypertension og glaukom. Alle aldersgrupper blev behandlet med 1 dråbe latanoprost 50 mikrogram/ml dagligt i hvert øje i minimum 2 uger. Systemisk eksposition for latanoprost-syre var ca. 2 gange højere hos børn i alderen 3 til < 12 år og 6 gange højere hos børn < 3 år sammenlignet med voksne, men en bred sikkerhedsmargin mht. systemiske bivirkninger blev opretholdt (se pkt. 4.9). Den mediane tid til at opnå maksimal plasmakoncentration var 5 minutter efter dosis i alle aldersgrupper. Den mediane plasma-eliminationshalveringstid var kort (< 20 minutter), ens hos pædiatriske og voksne patienter, og medførte ingen akkumulering af latanoprost-syre i den systemiske cirkulation under steady-state-forhold.

5.3	Non-kliniske sikkerhedsdata
Latanoprosts okulære såvel som systemiske toksicitet er undersøgt i adskillige dyrestudier. Generelt tolereres latanoprost godt med en sikkerhedsmargen mellem den okulære kliniske dosis og systemisk toksicitet på mindst 1.000 gange. Høje latanoprostdoser, ca. 100 gange den kliniske dosis/kg legemsvægt, administreret intravenøst til ikke-bedøvede aber, har vist sig at øge respirationsfrekvensen, sandsynligvis som udtryk for en kortvarig bronkokonstriktion. Latanoprost har ikke vist sig at have allergene egenskaber i dyrestudier.

Der er ikke blevet påvist toksiske virkninger i øjet ved doser op til 100 mikrogram-/øje/dag hos kaniner eller aber (klinisk dosis er ca. 1,5 mikrogram/øje/dag). Latanoprost forårsager imidlertid øget pigmentering af iris hos aber.

Mekanismen for øget pigmentering er tilsyneladende stimulation af melaninproduktionen i melanocytterne i iris, uden at der er iagttaget nogen proliferative ændringer. Farveændringen af iris kan være permanent.

Kroniske okulære toksisitetsstudier viser, at administration af latanoprost 6 mikrogram/øje/dag forårsager øget palpebral fissur. Denne effekt er reversibel og opstår ved doser over klinisk niveau. Effekten er ikke set hos mennesker.

Latanoprost var negativ i revers mutationsforsøg i bakterier, i genmutationsforsøg i muselymfomer og i muse-mikronukleustesten. Kromosomafvigelser blev observeret in vitro i humane lymfocytter. Lignende virkninger blev observeret med prostaglandin F2α, et naturligt forekommende prostaglandin, hvilket tyder på, at dette er en klasseeffekt.

Yderligere mutagenicitetsstudier in vitro/in vivo på ikke-planlagt DNA-syntese i rotter var negative og tyder på, at latanoprost ikke har mutagent potentiale. Carcinogenicitetsstudier på mus og rotter var negative.

Dyrestudier med latanoprost har ikke vist påvirkning af fertilitet hos hverken mænd eller kvinder. I embryotoksicitetsstudier på rotter blev der ikke iagttaget nogen embryotoksicitet ved intravenøse doser (5, 50 og 250 mikrogram/kg/dag). Latanoprost forårsagede imidlertid embryoletal virkning hos kaniner ved doser på 5 mikrogram /kg/dag og derover.

Dosen på 5 mikrogram/kg/dag (ca. 100 gange klinisk dosis) forårsagede signifikant embryoføtal toksicitet karakteriseret ved øget hyppighed af sen resorption og abort samt nedsat fostervægt. 

Intet teratogent potentiale er blevet påvist.




6.	FARMACEUTISKE OPLYSNINGER

6.1	Hjælpestoffer
Polysorbat 80
Borsyre
Trometamol
Dinatriumedetat
Natriumchlorid
Vand til injektionsvæsker

6.2	Uforligeligheder
In vitro-studier har vist, at der sker udfældning, når øjendråber indeholdende thiomersal blandes med latanoprost. Hvis sådanne lægemidler anvendes, bør øjendråberne administreres med mindst 5 minutters mellemrum.

6.3	Opbevaringstid
2 år.

Holdbarhed efter åbning af posen: 7 dage.

Efter åbning af enkeltdosisbeholderen: Anvendes straks og bortskaf enkeltdosisbeholderen efter brug.

6.4	Særlige opbevaringsforhold
Opbevares ved temperaturer under 25 °C.

6.5	Emballagetype og pakningsstørrelser
LDPE‑enkeltdosisbeholder i en PET/Alu/PE‑pose.
Hver enkeltdosisbeholder indeholder 0,2 ml. Én pose indeholder 5 enkeltdosisbeholdere.

Pakningsstørrelser: 30 og 90 enkeltdosisbeholdere.

Ikke alle pakningsstørrelser er nødvendigvis markedsført. 

6.6	Regler for bortskaffelse og anden håndtering
Ingen særlige forholdsregler.

Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Sandoz AS
Edvard Thomsens Vej 14
2300 København S

8.	MARKEDSFØRINGSTILLADELSESNUMMER (-NUMRE)
73580

9.	DATO FOR FØRSTE MARKEDSFØRINGSTILLADELSE
2. marts 2011 (øjendråber, opløsning)

10.	DATO FOR ÆNDRING AF TEKSTEN
-

